Кавказ Ищхъэрэм и хъыбарегъащIэ IэнатIэхэм я ассоциацэм
Урысей Федерацэм и полномочнэ лIыкIуэу КИФЩI-м щыIэм и хэщIапIэу Псыхуабэ дэтым махуэку кIуам щекIуэкIащ Кавказ Ищхъэрэм и хъы-барегъащIэ IэнатIэхэм я ассоциацэм (АСМИ) и правленэм и зэIущIэ. Абы щыхэплъэжащ нэгъабэ яхузэфIэкIахэмрэ мы гъэм къапэщылъ къалэнхэмрэ.
ЗэIущIэр къызэIуихащ Урысей Федерацэм и полномочнэ лIыкIуэу КИФЩI-м щыIэм и къуэдзэ Галактионов Андрей. Абы и къэпсэлъэныгъэм гулъытэ хэха щыхуищIащ Кавказ Ищхъэрэм и хъыбарегъащIэ IэнатIэхэм я ассоциацэм иригъэкIуэкI Iуэхугъуэхэм икIи къыхигъэщащ щIыналъэм щыпсэухэм я гупсысэ тэмэмыр зэфIэгъэувэнымкIэ мыхьэнэшхуэ зэраIэр.
Кавказ Ищхъэрэм и хъыбарегъащIэ IэнатIэхэм я ассоциацэм и унафэщI Баканов Вадим къызэхуэсахэм фIэхъус ярихри, яригъэцIыхуащ АСМИ-м и гъэзэщIа-кIуэ директору иджыблагъэ ягъэува Якушев Александр. АдэкIэ утыку кърихьащ 2018 гъэм ассоциацэр зэрылэжьэну планыр.
Къызэхуэсахэр къыкIэлъыкIуэу тепсэлъыхьащ журналист IэзагъымкIэ щызэпеуэну «Медиа Кавказ» конкурсыр къызэгъэпэща зэрыхъуну щIыкIэм. Жылагъуэ жэрдэмхэмкIэ щIыналъэхэм зэдай «Кавказ Ищхъэрэ» центрым и гъэзэщIакIуэ директор Магомедовэ Залмэ и къэпсэлъэныгъэм къыщыхигъэщащ «Медиа Кавказ» саугъэтым щIэбэныным мыхьэнэшхуэ зэриIэр икIи къыхуриджащ конкурсым хэтыну материалхэр и чэзум тэмэму къагъэхьыну. КъищынэмыщIауэ, зэIущIэм кърихьэлIахэр абы щигъэгъуэзащ Кавказ Ищхъэрэм и хъыбарегъащIэ IэнатIэхэм я ассоциацэм нэгъабэ иригъэкIуэкIа зэпеуэм кърикIуахэм. Щхьэхуэу тепсэлъыхьащ АСМИ-м 2018 гъэм конкурсым къыхилъ-хьа жэрдэмхэмрэ жюрим и лэжьыгъэр егъэфIэкIуэ-нымкIэ чэнджэщхэмрэ.
И къэпсэлъэныгъэм и етIуанэ Iыхьэм Магомедовэ Залмэ хэIущIыIу ищIащ Кавказ Ищхъэрэм и хъыбар- егъащIэ IэнатIэхэм я V зэхуэсыр къэгъэлъэгъуэнымкIэ КИФЩI и АСМИ-м хэтхэм ялэжьам икIи утыку кърихьащ Грознэм щызэхэтыну Кавказ Ищхъэрэм я СМИ-м я VI Дунейпсо форумыр гъэхьэзырынымрэ егъэкIуэкIынымкIэ лэжьыпхъэхэр.
Къаудыгъу Заур.
